Zagreb, 29. lipnja2018.g.

**Z A P I S N I K**

sa **16. sjednice** Povjerenstva za odlučivanje o sukobu interesa održane dana 29. lipnja 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tatijana Vučetić, Tončica Božić i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Aleksandra Jozić-Ileković

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 15. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže usvajanje dnevnog reda i poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Predsjednica Povjerenstva kao izvjestiteljica u predmetu **P-121/18, dužnosnica KOLINDA GRABAR-KITAROVIĆ, predsjednica Republike Hrvatske, dužnosnik ANDREJ PLENKOVIĆ, predsjednik Vlade Republike Hrvatske i dužnosnik DAMIR KRSTIČEVIĆ, potpredsjednik Vlade Republike Hrvatske i ministar obrane,** izlaže predmet te navodi da je Povjerenstvo na temelju saznanja stečenih iz medija, koja se odnose na mogući sukob interesa dužnosnika Damira Krstičevića u postupku nabave višenamjenskih borbenih zrakoplova od Države Izrael, dana 5. travnja 2018.g. otvorilo predmet pod brojem P-121/18. Naime, iz informacija objavljenih u medijima proizlazi da je Vlada Republike Hrvatske pregovore o kupnji višenamjenskih borbenih zrakoplova vodila s Ministarstvom obrane Države Izrael koje je u navedenom postupku surađivalo s izraelskim vojnim zrakoplovstvom te trgovačkim društvom Israel Aerospace Industries Ltd. U medijima je također objavljen podatak da je jedan od poslovnih partnera trgovačkog društva Israel Aerospace Industries Ltd. hrvatsko trgovačko društvo KING ICT d.o.o. te su navedena trgovačka društva zajedno, kao zajednica ponuditelja, sudjelovala u postupku javne nabave besposadnog zrakoplovnog sustava koji je provodilo Ministarstvo poljoprivrede. Mediji su nadalje ukazivali na povezanost dužnosnika Damira Krstičevića s trgovačkim društvom KING ICT d.o.o. budući da je prije stupanja na dužnost zastupnika u Hrvatskom saboru u navedenom trgovačkom društvu obavljao funkciju direktora, zatim prokuriste te potom člana Nadzornog odbora. S obzirom na povezanost dužnosnika Damira Krstičevića s trgovačkim društvom KING-ICT d.o.o. te povezanost tog trgovačkog društva s izraelskom tvrtkom Israel Aerospace Industries Ltd. koja je bila uključena u proces pregovora i nabave višenamjenskih borbenih zrakoplova, mediji su ukazivali na mogući sukob interesa navedenog dužnosnika.

Povjerenstvo je potom 9. travnja 2018.g. zaprimilo anonimnu prijavu podnesenu protiv istog dužnosnika u kojoj se također ukazuje na mogući sukob interesa u postupku nabave borbenih zrakoplova od Države Izrael s obzirom da je u navedeni postupak bila uključena izraelska kompanija Israel Aerospace Industries Ltd. koja je poslovno povezana s trgovačkim društvom KING ICT d.o.o. Povodom navedene prijave otvoren je predmet pod brojem: 124/18.

Dana 16. travnja 2018.g. Povjerenstvo je pod brojem predmeta P-150/18 zaprimilo još jednu anonimnu prijavu podnesenu protiv predsjednice Republike Hrvatske Kolinde Grabar-Kitarović, predsjednika Vlade Republike Hrvatske Andreja Plenkovića te potpredsjednika Vlade Republike Hrvatske i ministra obrane Damira Krstičevića. U predmetnoj prijavi u bitnome se navode iste okolnosti, vezane za postupak nabave višenamjenskih borbenih zrakoplova, koje su objavljene u medijima i povodom kojih je Povjerenstvo već otvorilo predmet. Podnositelj prijave, međutim, ukazuje na mogući sukob interesa, ne samo dužnosnika Damira Krstičevića, već i dužnosnice Kolinde Grabar-Kitarović, predsjednice Republike Hrvatske te dužnosnika Andreja Plenkovića, predsjednika Vlade Republike Hrvatske te navodi da je dužnosnik Damir Krstičević na suptilan način utjecao na sve sudionike u odlučivanju, pa tako i na predsjednicu i premijera, kako bi se kupili 30 godina stari vojni zrakoplovi po višestruko višoj cijeni od tržišne. Podnositelj prijave smatra da je dužnosnik na taj način sebi te trgovačkim društvima KING ICT d.o.o. i M SAN Grupa d.d. pribavio nepripadajuću imovinsku korist.

Nadalje, dužnosnik Damir Krstičević je i sam dana 9. travnja 2018.g podnio zahtjev kojim od Povjerenstva traži mišljenje je li njegovo postupanje prilikom nabave višenamjenskih borbenih zrakoplova od Države Izrael bilo u skladu s načelima obnašanja javnih dužnosti, a povodom kojeg je otvoren predmet pod brojem M-49/18. U zahtjevu za davanjem mišljenja dužnosnik navodi da je u trgovačkom društvu KING ICT d.o.o. od 27. studenoga 2001. do 14. siječnja 2004.g. obavljao funkciju direktora, od 14. siječnja 2004. do 15. lipnja 2007.g. funkciju prokuriste, a potom od 15. lipnja 2007.g. do 28. prosinca 2015.g. funkciju člana Nadzornog odbora, s koje je razriješen 28. prosinca 2015.g. na vlastiti zahtjev. U trgovačkom društvu M SAN Grupa d.d., dužnosnik je od 19. veljače 2004. do 17. srpnja 2009.g. obavljao funkciju predsjednika Nadzornog odbora te od 17. srpnja 2009. do 28. prosinca 2015.g. funkciju zamjenika predsjednika Nadzornog odbora s koje je također razriješen na osobni zahtjev. Dužnosnik nadalje navodi da je u trgovačkom društvu PP Orahovica d.o.o. od 23. srpnja 2012.g. do 11. siječnja 2016.g. obnašao funkciju predsjednika Nadzornog odbora s koje je na vlastiti zahtjev razriješen dana 28. prosinca 2015.g. Nadalje ističe da u navedenim trgovačkim društvima on osobno, kao ni članovi njegove obitelji nisu, niti su bili, suvlasnici, odnosno imatelji poslovnih udjela ili dionica. S obzirom na činjenicu da je trgovačko društvo KING ICT d.o.o. stupalo u poslovne odnose s Ministarstvom obrane te uzevši u obzir mogućnost da će navedeno trgovačko društvo i nakon dužnosnikovog stupanja na dužnost potpredsjednika Vlade Republike Hrvatske i ministra obrane nastupati kao ponuditelj u postupcima javne nabave koje provodi Ministarstvo obrane ili Vlada Republike Hrvatske, dužnosnik je 9. studenoga 2016.g. zatražio mišljenje Povjerenstva.

Izvjestiteljica u cijelosti čita očitovanje dužnosnika Damir Krstičevića na medijske natpise. Temeljem podnesenih prijava i zahtjeva za mišljenje Povjerenstvo je zatražilo dokumentaciju od ministarstva obrane.

Izvjestiteljica navodi da je vidljivo da se radilo o pregovorima izraelske kompanije i Ministarstva. Postupak je proveden transparentno. Iz spisa predmeta ne proizlazi nikakva interesna povezanost premjera, predsjednice i ostalih osoba koje su sudjelovale u postupku nabave zrakoplova.

Prijedlog izvjestiteljice je da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-175/17, dužnosnik BOŽO PETROV, potpredsjednik Hrvatskog sabora,** izlaže predmet te navodi da je protiv dužnosnika zaprimljena anonimna prijava u kojoj se u bitnome navodi da se dužnosnik direktno uključuje u odluke o AGROKOR koncern, a poznato je da je gospodin Roglić glavni sponzor Mosta na čijem je čelu gospodin Petrov, a gospodin Roglić je predmet i vjerovnik AGROKOR-a. Budući su navodi u prijavi općeniti i neodređeni, podnositelj je pozvan da istu specificira i dopuni u smislu da specificira na koji način je prijavljeni dužnosnik utjecao na odluku o koncernu Agrokor, tj. kada i kojim radnjama, odnosno koje su to okolnosti iz kojih proizlazi moguća povreda odredbi Zakona o sprječavanju sukoba interesa u prijavljenom slučaju, kao i da dostavi svu relevantnu dokumentaciju kojom raspolaže. Na traženje Povjerenstva podositelj se do dana održavanja sjednice nije očitovao.

Izvjestiteljica smatra da je prijava neosnovana i predlaže odluku o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-73/17, dužnosnik MILORAD PUPOVAC, zastupnik u Hrvatskom saboru** izlaže predmet te navodi da su protiv dužnosnika podnesene dvije prijave u kojima se u bitnome navodi da je Savjet za nacionalne manjine na sjednici održanoj 5. svibnja. 2016.g. donio Odluku o rasporedu sredstava osiguranih u državnom proračunu Republike Hrvatske za 2016. godinu, na temelju čl. 35. stavka 4. i čl. 36. stavka 11. Ustavnog zakona o pravima nacionalnih manjina kojom je između ostalog Srpskom narodnom vijeću dodijelio iznos od 3.590.000,00 kn. S obzirom da je dužnosnik Milorad Pupovac član Savjeta za nacionalne manjine te da je prisustvovao donošenju navedene Odluke, a istovremeno je i predsjednik udruge Srpsko narodno vijeće, prijava se podnosi zbog mogućeg sukoba interesa u navedenoj situaciji. Nadalje, u prijavi se navodi da je dužnosnik član saborskog Odbora za ljudska prava i prava nacionalnih manjina, kojem Savjet dostavlja godišnje izvješće o utrošku sredstava osiguranih u Državnom proračunu Republike Hrvatske. Uz prijavu je priložena i Odluka o rasporedu sredstava osiguranih u državnom proračunu Republike Hrvatske za 2016. godinu od 5. svibnja 2016.g. te dokument naslova „Izvještaj o zloupotrebi proračunskog novca namijenjenog Srpskoj nacionalnoj manjini“ iz veljače 2017.g, u kojem autori analiziraju sadržaj tjednika „Novosti“ te zaključuju kako isti nije sukladan Kriterijima za dodjelu financijske potpore, niti Statutu Savjeta za nacionalne manjine te traže obustavu financijske potpore navedenom tjedniku.

Prijedlog izvjestiteljice je da se protiv dužnosnika pokrene postupak zbog moguće povrede čl. 5. ZSSI-a koja proizlazi iz propusta pravovremenog i pravilnog poduzimanja radnji kojima bi zaštitio vlastitu vjerodostojnost i dostojanstvo povjerene dužnosti, kao i povjerenje građana, na način da se nije izuzeo kod glasovanja u Savjetu za nacionalne manjine pri donošenju Odluke o raspodjeli financijskih sredstava iz Državnog proračuna za 2016.g., kojom Odlukom su sredstva dodijeljena i udruzi SRPSKO NARODNO VIJEĆE - NACIONALNA KOORDINACIJA VIJEĆA SRPSKE NACIONALNE MANJINE U REPUBLICI HRVATSKOJ, koja je interesno povezana s dužnosnikom u smislu članka 4. stavka 5. ZSSI-a, obzirom da je dužnosnik Milorad Pupovac njezin predsjednik.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-107/18, dužnosnik ILIJA OBRADOVIĆ, općinski načelnik Općine Donji Lapac**, izlaže predmet te navodi da je Povjerenstvo pokrenulo postupak protiv dužnosnika zbog nepodnošenja izvješća o imovinskom stanju. Na odluku o pokretanju postupka dužnosnik se u zakonom predviđenom roku očitovao i dostavio izvješće o imovinskom stanju dužnosnika.

Prijedlog izvjestitelja je da se donese odluka kojom se utvrđuje da je dužnosnik povrijedio odredbe čl. 10. ZSSI-a te da mu se za utvrđenu povredu izrekne sankcija obustave isplate neto mjesečne plaće u iznosu od 5000 kn plativa u 5 istovjetnih mjesečnih obroka.

Članica Povjerenstva Tatijana Vučetić iznosi protuprijedlog da se dužnosniku za utvrđenu povredu izrekne sankcija obustave isplate neto mjesečne plaće u iznosu od 4000 kn plativa u 4 istovjetna mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-109/18, dužnosnik FRANKO GOSPODNETIĆ, zamjenik općinskog načelnika Općine Sutivan do 24. svibnja 2017.g.,** izlaže predmet te navodi d je protiv dužnosnika pokrenut postupak zbog nepodnošenja izvješće o imovinskom stanju. Dužnosnik je izvijestio Povjerenstvo da je 2015.g. dao ostavku, što po mišljenju izvjestiteljice ne utječe na činjenicu da po prestanku dužnosti nije podnio izvješće o imovinskom stanju dužnosnika.

Prijedlog izvjestiteljice je da se donese odluka kojom se utvrđuje da je dužnosnik povrijedio odredbe čl. 10. ZSSI-a, međutim, da se za utvrđenu povredu ne izrekne sankcija zbog proteka više od 12 mjeseci od dana prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-112/18, dužnosnik NIKOLA MUS, zamjenik općinskog načelnika Općine Ribnik do 25. svibnja 2017.g.,** izlaže predmet te navodi da dužnosnik nije ispunio obvezu podnošenja izvješća o imovinskom stanju po prestanku mandata. Sin dužnosnika dostavio je očitovanje Povjerenstvu da dužnosnik nije podnio izvješće jer se nalazi u teškom zdravstvenom stanju.

Prijedlog izvjestitelja je da se donese odluka kojom se utvrđuje da je dužnosnik povrijedio odredbe čl. 10. ZSSI-a, međutim, da se za utvrđenu povredu ne izrekne sankcija zbog proteka više od 12 mjeseci od dana prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tončica Božić kao izvjestiteljica u predmetu **P-114/18, dužnosnica SANJA TKALČIĆ-FAJT, zamjenica općinskog načelnika Općine Martijanec do 24. svibnja 2017.g.,** izlaže predmet te navodi da dužnosnica nije podnijela izvješće o imovinskom stanju te joj je upućen zaključak na koji se oglušila pa je pokrenut postupak. Na odluku o pokretanju postupka dužnosnica se nije očitovala.

Prijedlog izvjestiteljice je da se donese odluka kojom se utvrđuje da je dužnosnica povrijedila odredbe čl. 10. ZSSI-a, međutim, da se za utvrđenu povredu ne izrekne sankcija zbog proteka više od 12 mjeseci od dana prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Član Povjerenstva Davorin Ivanjek kao izvjestitelj u predmetu **P-117/18, dužnosnik NENAD GOSPOČIĆ, zamjenik gradonačelnika Grada Oroslavja do 7. lipnja 2017.g.,** izlaže predmet te navodi da je protiv dužnosnika pokrenut postupak zbog čl. 8. i 9. ZSSI-a, odnosno zbog nepodnošenjea izvješća o imovinskom stanju po prestanku obnašanja dužnosti. Na odluku o pokretanju postupka dužnosnik se nije očitovao.

Prijedlog izvjestitelj je da se donese odluka kojom se utvrđuje da je dužnosnik povrijedio odredbe čl. 10. ZSSI-a, međutim, da se za utvrđenu povredu ne izrekne sankcija zbog proteka više od 12 mjeseci od dana prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-120/18, dužnosnik ANTON MRKVIČKA, zamjenik općinskog načelnika Općine Lokve do 28. svibnja 2017.g.,** izlaže predmet te navodi da je protiv dužnosnika pokrenut postupak zbog nepodnošenja izvješća o imovinskom stanju u fizičkom obliku. Na odluku o pokretanju postupka dužnosnik se očitovao te naveo da izvješće nije podnio zbog neinformiranosti.

Prijedlog izvjestiteljice je da se donese odluka kojom se utvrđuje da je dužnosnik povrijedio odredbe čl. 10. ZSSI-a, međutim, da se za utvrđenu povredu ne izrekne sankcija zbog proteka više od 12 mjeseci od dana prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Član Povjerenstva Davorin Ivanjek kao izvjestitelj u predmetu **P-128/18, dužnosnik ZLATKO LIOVIĆ, zamjenik općinskog načelnika Općine Klakar do 1. lipnja 2017.g.,** izlaže predmet te navodi da je protiv dužnosnika pokrenut postupak zbog nepodnošenja izvješća o imovinskom stanju po prestanku mandata. Na odluku o pokretanju postupka dužnosnik se očitovao te naveo da je dužnost zamjenika načelnika obnašao volonterski i bez primanja naknade te da nije imao promjene u imovini u odnosu na početak obnašanja dužnosti. Dužnosnik je naveo da nije znao kako je obvezan podnijeti izvješće o imovinskom stanju povodom prestanka obnašanja dužnosti obzirom da je bio volonter. Dužnosnik je dana 22. travnja 2018.g. Povjerenstvu podnio izvješće o imovinskom stanju povodom prestanka obnašanja navedene dužnosti.

Prijedlog izvjestitelja je da se donese odluka kojom se utvrđuje da je dužnosnik povrijedio odredbe čl. 10. ZSSI-a, međutim, da se za utvrđenu povredu ne izrekne sankcija zbog proteka više od 12 mjeseci od dana prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Član Povjerenstva Davorin Ivanjek kao izvjestitelj u predmetu **P-133/18, dužnosnik BRUNO RADOŠ, zamjenik općinskog načelnika Općine Višnjan do 25. svibnja 2017.g.,** izlaže predmet te navodi da je protiv dužnosnika pokrenut postupak jer po prestanku mandata nije podnio izvješće o imovinskom stanju dužnosnika.

Prijedlog izvjestitelja je da se donese odluka kojom se utvrđuje da je dužnosnik povrijedio odredbe čl. 10. ZSSI-a, međutim, da se za utvrđenu povredu ne izrekne sankcija zbog proteka više od 12 mjeseci od dana prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tončica Božić kao izvjestiteljica u predmetu **P-369/17, dužnosnik MARIJAN LALIĆ, državni tajnik Središnjeg državnog ureda za razvoj digitalnog društva do 28. travnja 2017.g.,** izlaže predmet te navodi da je protiv dužnosnika podnesena prijava u kojoj se u bitnome navodi kako je Središnji državni ured za razvoj digitalnog društva sklopio ugovor o pružanju usluga s trgovačkim društvom Hema d.o.o. te da navedeno trgovačko društvo ima sjedište na identičnoj adresi na kojoj sjedište ima i trgovačko društvo Podatkovni križ d.o.o. Prema navodima prijave, direktor i osnivač/član trgovačkog društva Podatkovni centar Križ d.o.o. je dužnosnik Marijan Lalić.

Prijedlog izvjestiteljice da se donese odluka o nepokretanju postupka s obzirom da iz prikupljenih podataka i dostavljene dokumentacije ne proizlazi da je dužnosnik sklapanjem ugovora, kojeg je kao zastupnik Središnjeg državnog ureda za razvoj digitalnog društva sklopio s trgovačkim društvom Hema d.o.o., počinio moguću povredu odredbi ZSSI-a, niti moguću povredu načela postupanja dužnosnika. Također, iz prikupljenih podataka ne proizlazi da je obavljao ili obavlja funkciju direktora u trgovačkom društvu Podatkovni centar Križ d.o.o. obavljanjem koje bi počinio moguću povredu odredbe članka 14. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tončica Božić kao izvjestiteljica u predmetu **P-52/18, dužnosnik NIKOLA CECIĆ-KARUZIĆ, općinski načelnik Općine Šolta,** izlaže predmet te navodi da je protiv dužnosnika podnesena neanonimna prijava u kojoj se u bitnome navodi kako je dužnosnik usmeno izjavio kako je putem Fonda za zaštitu okoliša i energetsku učinkovitost ostvario pravo na sufinanciranje troškova provedbe mjera za povećanje energetske učinkovitosti obiteljske kuće. Podnositelj smatra da je imenovani dužnosnik, koristeći se svojim položajem dužnosnika, utjecao na postupak provedbe programa sufinanciranja koji je provodila Općina Šolta, na način koji mu je omogućio stjecanje prava na sufinanciranje te da navedena sredstva nije naveo u izvješću o imovinskom stanju.

Prijedlog izvjestiteljice je da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je dužnosnik ostvario pravo na sufinanciranje troškova provedbe mjera za povećanje energetske učinkovitosti obiteljske kuće i pri tome, svojim postupanjem, povrijedio odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tončica Božić kao izvjestiteljica u predmetu **M-83/18, na zahtjev dužnosnika ŽELJKA JOVANOVIĆA, zastupnika u Hrvatskom saboru** izlaže predmet te navodi da je dužnosnik zatražio mišljenje može li se javiti na natječaj za rad u nepunom radnom vremenu u znanstveno-nastavnom zvanju docenta na nekom od sveučilišta i veleučilišta u Republici Hrvatskoj.

Prijedlog izvjestiteljice je da se donese mišljenje da dužnosnik, na temelju članka 13. stavaka 2. i 3. ZSSI-a, može istovremeno uz profesionalno obnašanje dužnosti zastupnika u Hrvatskom saboru obavljati znanstveno-edukacijsku djelatnost kao docent u ustanovi visokog obrazovanja te za isto primati naknadu. Ukoliko bi iz sadržaja, načina i kontinuiteta obavljanja poslova proizlazilo da je riječ o obavljanju drugih poslova u smislu redovitog i stalnog zanimanja, dužnosnik sukladno članku 3. i 4. Zakona o pravima i dužnostima zastupnika u Hrvatskom saboru, ne bi mogao primati punu plaću za obnašanje dužnosti zastupnika u Hrvatskom saboru, već samo razliku plaće, ako bi plaća koju ostvaruje kao zastupnik u Hrvatskom saboru bila veća od naknada koje bi dužnosnik ostvario obavljajući znanstveno-edukacijsku djelatnost. Nadalje, dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja navedenih poslova, istekom godine u kojoj su prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Predsjednica Povjerenstva kao izvjestiteljica u predmetu **M-84/18, na zahtjev dužnosnika BORISA TUŠEKA, općinskog načelnika Općine Novi Golubovec,** izlaže predmet te navodi da je dužnosnik podnio zahtjev u kojem navodi da Općina Novi Golubovec provodi postupke jednostavne, bagatelne, nabave za komunalne poslove vrijednosti do 500.000,00 kn bez PDV-a te traži mišljenje Povjerenstva mogu li poslovni subjekti čiji su predsjednik ili članovi Općinskog vijeća Općine Novi Golubovec vlasnici ili u kojima isti imaju udjele u vlasništvu sudjelovati u navedenim postupcima javne nabave odnosno nalaze li se predsjednik i članovi Općinskog vijeća Općine Novi Golubovec u opisanoj situaciji u sukobu interesa.

Prijedlog izvjestiteljice je da se donese mišljenje da članovi predstavničkih tijela jedinica lokalne i regionalne (područne) samouprave, odnosno članovi općinskih i gradskih vijeća, kao i članovi županijske skupštine, nisu dužnosnici u smislu odredbi ZSSI-a i na iste se ne primjenjuju odredbe navedenog Zakona. U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika, te otklanjanja svake sumnje da je dužnosnik svoj položaj na bilo koji način iskoristio radi ostvarivanja privatnih interesa ili interesa povezanih osoba, upućuje se dužnosnik da pravovremeno podnese novi zahtjev za davanjem mišljenja Povjerenstva ako bi se promijenile okolnosti, odnosno u slučaju dvojbi oko postupanja u skladu s odredbama ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-87/18, na zahtjev dužnosnice IVANE PAVIĆ, direktorice trgovačkog društva Club Adriatic d.o.o.,** izlaže predmet te navodi da je dužnosnica podnijela zahtjev za davanjem mišljenja u kojem navodi da od 26. lipnja 2018.g. obnaša dužnost direktorice trgovačkog društva Club Adriatic d.o.o., koje je u 100% vlasništvu Republike Hrvatske. Dužnosnica je također upisana u sudskom registru kao članica Nadzornog odbora društva Riz-Odašiljači d.d. i Nadzornog odbora Imunološki zavod d.d. Istovremeno dužnosnica je i zamjenica predsjednika Revizorskog odbora u trgovačkom društvu Imunološki zavod d.d. Dužnosnica navodi i kako u trgovačkom društvu Riz-Odašiljači d.d. prima naknadu kao članica Nadzornog odbora, dok u društvu Imunološki zavod d.d. ne prima naknadu. Navedena društva su u vlasništvu Republike Hrvatske, ali istodobno nisu društva od posebnog društvenog interesa. Slijedom navedenog, dužnosnica traži mišljenje Povjerenstva može li i dalje obavljati navedene funkcije.

Prijedlog izvjestiteljice je da se donese mišljenje da na temelju članka 14. stavka 1. ZSSI-a, u vezi s člankom 20. stavkom 3. ZSSI-a, dužnosnica ne može za vrijeme, niti u razdoblju dvanaest mjeseci od dana prestanka obnašanja navedene javne dužnosti, biti članica Nadzornih odbora trgovačkih društava Riz-Odašiljači d.d. i Imunološki zavod d.d. Nadalje, dužnosnica može za vrijeme obnašanja dužnosti direktorice trgovačkog društva Club Adriatic d.o.o. biti članica Revizijskog odbora trgovačkog društva Riz-Odašiljači d.d.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**